Apskritai, visos konsultacijose dalyvavusios suinteresuotųjų subjektų grupės Komisijos pasiūlytą ESAP iniciatyvą vertino palankiai ir išreiškė pritarimą laipsniškam įgyvendinimui, t. y. informaciją suskirstyti pagal prioritetus ir paskelbti ESAP keliais etapais. Be to, suinteresuotieji subjektai pabrėžė vienkartinio duomenų pateikimo principo svarbą. Viešai teiktinos informacijos rengėjai ir MVĮ taip pat pabrėžė būtinybę nekurti papildomos administracinės naštos, be kita ko, nenustatyti subjektams naujų atskaitomybės pareigų.

Visos suinteresuotųjų subjektų grupės iš esmės pritaria tam, kad ESAP turėtų suteikti laisvą prieigą prie informacijos, o pati informacija turėtų būti teikiama be jokio mokesčio. Nors primygtinai rekomenduota taikyti atvirųjų duomenų / laisvos prieigos modelį, kai kurie suinteresuotieji subjektai pritarė galimybei emitentams (teikiant informaciją) arba būsimiems informacijos naudotojams taikyti tam tikrus mokesčius (pvz., metinį narystės mokestį). Taigi šių teikėjų arba naudotojų iš ESAP gaunama nauda galėtų pateisinti sprendimą jiems taikyti tam tikrus mokesčius už konkrečias paslaugas.

Akivaizdi suinteresuotųjų subjektų dauguma pirmenybę teikė viešam modeliui, kurį, pavyzdžiui, administruotų ESMA, galbūt kartu su Europos bankininkystės institucija (EBI) ir Europos draudimo ir profesinių pensijų institucija (EIOPA).

•Tiriamųjų duomenų rinkimas ir naudojimas

Prie šio pasiūlymo pridedamas poveikio vertinimas yra taip pat grindžiamas duomenimis, gautais atliekant tiriamąją analizę, kurią visų pirma sudarė šie tyrimai ir ekspertizės:

·tyrimas „Reglamentavimo sistemos analizė svarstant galimą integravimą į Europos elektroninės prieigos punktą“ (angl. Regulatory framework analysis for potential integration into the European Electronic Access Point (EEAP));

·tyrimas „PRT / blokų grandinės technologija pagrįsto Europos elektroninės prieigos punkto administravimas“ (angl. Governance for a DLT / Blockchain enabled European Electronic Access Point (EEAP));

·„Didelės vertės duomenų rinkinių, kuriuos pagal Atvirųjų duomenų direktyvą turi pateikti valstybės narės, sąrašo poveikio vertinimo tyrimas“ (angl. Impact Assessment study on the list of High Value Datasets to be made available by the Member States under the Open Data Directive);

·įmonės „Business Reporting - Advisory Group“ (BR-AG), kurią Komisija pasamdė padėti įgyvendinti konkrečiai šią iniciatyvą, atlikta ekspertizė.

Poveikio vertinimui surinkta ir naudota medžiaga buvo iš esmės faktinė arba kitais būdais gauta iš geros reputacijos ir plačiai pripažįstamų šaltinių, laikomų šios srities lyginamaisiais standartais ir atskaitos taškais. Vykstant konsultacijoms suinteresuotųjų subjektų pateikti atsiliepimai iš esmės vertinti kaip nuomonės, nebent jie buvo faktinio pobūdžio.

•Poveikio vertinimas

2021 m. liepos 22 d. Reglamentavimo patikros valdyba apsvarstė prie šio pasiūlymo pridedamą poveikio vertinimą. Valdyba pateikė teigiamą nuomonę kartu su keliomis pastabomis, į kurias Komisija atsižvelgė galutinėje poveikio vertinimo redakcijoje (išsamiau apie tai poveikio vertinimo 1 priede).

Poveikio vertinime nagrinėjamos kelios galimos politikos priemonės pasiekti konkretiems tikslams, t. y. užtikrinti sklandžią, integruotą prieigą prie subjektų aktualios viešos informacijos taip, kad tos informacijos sklaida Sąjungoje padidėtų, ir plėsti tokios informacijos (pakartotinį) skaitmeninį naudojimą. Galimos politikos priemonės buvo išskirtos atsižvelgiant į penkis pagrindinius ESAP aspektus: 1) ESAP prieinamos informacijos apimtį; 2) ESAP prieinamos informacijos formatą; 3) ESAP prieinamos informacijos rinkimą ir dabartinių rinkimo taškų susiejimą tarpusavyje; 4) atviruosius duomenis; 5) administravimą. Tai esminiai aspektai, svarbūs sprendžiant nustatytas problemas ir, be to, iš esmės lemiantys išlaidas.

Svarstyti ir toliau išvardyti aspektai, nors jie laikyti labiau techniniais ir mažiau svarbiais siekiant konkrečių ESAP tikslų: i) ESAP funkcinės galimybės; ii) informacijos prieinamumo ESAP savalaikiškumas; iii) duomenų vientisumo ir šaltinio patikimumo užtikrinimas; iv) duomenų kokybės užtikrinimas; v) kalbos barjero problemos sprendimas; vi) tam tikrų prieigai trukdančių kliūčių šalinimas; vii) vienkartinio duomenų pateikimo principas; viii) tęstinumo sąlygos; ix) informacijos saugojimo laikotarpis; x) savanoriškai teikiamos ESAP prieinamos informacijos principai.

•Reglamentavimo tinkamumas ir supaprastinimas

Šioje iniciatyvoje išdėstomos ESAP sukūrimo taisyklės. Optimizavus informacijos atskleidimo kanalus, ESAP padės supaprastinti naudotojams (paklausai) taikomą tvarką ir padidins jos veiksmingumą, nes sumažės informacijos paieškos ir tvarkymo išlaidos, be to, ESAP bus iš dalies naudingas ir subjektams, nes informacijos teikimo pareigas jiems bus paprasčiau vykdyti.

•Pagrindinės teisės

Šiuo pasiūlymu užtikrinamos pagrindinės teisės ir laikomasi principų, visų pirma pripažintų Europos Sąjungos pagrindinių teisių chartijoje. ESAP pagerins prieigą prie informacijos, be kita ko, asmens duomenų. Tai būtina siekiant skatinti duomenimis grindžiamas inovacijas finansų sektoriuje, padėti integruoti Europos kapitalo rinkas, nukreipti investicijas į tvarią veiklą ir didinti vartotojų ir įmonių veiksmingumą. Kartu ESAP pagerins prieigą tik prie tų asmens duomenų, kurie turi būti tvarkomi pagal Sąjungos teisės aktus arba kitu teisiniu pagrindu remiantis Reglamentu (ES) 2016/679, nes šiuo pasiūlymu nenustatoma naujų duomenų teikimo reikalavimų, be jau esančių.

4.POVEIKIS BIUDŽETUI

Siekiant optimalaus šios iniciatyvos tikslų įgyvendinimo šis pasiūlymas turi poveikį, t. y. lemia išlaidas ir administracinę naštą, ESMA ir nacionalinėms bei ES duomenis renkančioms įstaigoms, visų pirma oficialiai nustatytiems mechanizmams, nacionalinėms kompetentingoms institucijoms, Europos priežiūros institucijoms (toliau – EPI) ir jų jungtiniam komitetui. Tikslus šių išlaidų dydis ir pasiskirstymas priklausys nuo galutinių IT infrastruktūros specifikacijų ir susijusių reglamentavimo, administravimo ir stebėjimo užduočių masto ir laiko, iš dalies priklausančių nuo sprendimų, kurie bus priimti priėmus šį teisės aktą.

Prie šios iniciatyvos pridedamoje finansinėje teisės akto pasiūlymo pažymoje išsamiai apžvelgiamos ESMA išlaidos, susijusios su ESAP administravimu. Iniciatyvai įgyvendinti Europos vertybinių popierių ir rinkų institucijai ilgainiui prireiks iš viso trijų visą darbo dieną dirbančių darbuotojų (trijų etatų), kurie vykdys šio projekto plėtojimo bei operacijų priežiūros ir valdymo užduotis. Šio pasiūlymo įgyvendinimui 2022–2027 m. laikotarpiu prireiks iš viso iki 16,5 mln. EUR, įskaitant 2,3 mln. EUR administracinėms išlaidoms ir iki 14,2 mln. EUR veiklos išlaidoms, iš jų ES padengs 9,6 mln. EUR sumą pagal dabartinę 2022–2027 m. daugiametę finansinę programą. Iš šios sumos 5 mln. EUR būtų 2022–2023 m. kompensuoti pagal Skaitmeninės Europos programą. 2024–2027 m. laikotarpiu su ESAP susijusios ESMA išlaidos siektų 11,5 mln. EUR. Iš ES biudžeto būtų finansuojama iki 40 % šių išlaidų, t. y. 4,6 mln. EUR, o nacionalinėms kompetentingoms institucijoms būtų pasiūlyta finansuoti 6,9 mln. EUR įnašais, skirtais ESMA.